Folketing
2003-11-28

Denne ret har forlæggerne anvendt i stort omfang, så det i dag er ca. 75 pct. af bøger, der udgives med fast pris. Alligevel skal man huske på, at det kun er godt 20 pct. af samtlige titler på bogmarkedet, der er med fast pris. Priserne på importerede bøger, på skolebøger, på bøger til biblioteker er eksempelvis frie. Så en stor del af markedet har altså frie priser. Overvågningsudvalget afgav i efteråret sin anden rapport om situationen på bogmarkedet. Rapporten indeholder det mest omfattende statistiske materiale på området, som vi hidtil har set. Når vi ser på udviklingen de forgangne 3 år, er det på baggrund af de statistiske oplysninger, der kunne tilvejebringes, svært at se meget markante ændringer i bogmarkedet. Og det er vanskeligt at udpege årsagen til de udsving, der nu engang kan registreres. Det kan dog med nogenlunde sikkerhed konkluderes, at den delvise liberalisering har skabt muligheder for alternative salgskanaler, der har sat sig på en 7-8 pct. af markedet.